Source: https://ro.scribd.com/document/368548310/FTU-1-3-3
Timestamp: 2020-06-02 00:02:09+00:00
Document Index: 27819633

Matched Legal Cases: ['Articolul 14', 'articolul 14', 'articolul 229', 'articolul 22', 'articolul 19', 'articolul 23', 'articolul 145', 'articolul 24', 'articolul 26', 'articolul 28', 'articolul 29', 'articolul 30', 'articolul 19', 'articolul 17', 'articolul 197', 'articolul 226', 'articolul 198', 'articolul 32', 'Articolul 224', 'articolul 222', 'articolul 232', 'articolul 231', 'articolul 229']

Parlamentul European: Organizare Și Funcționare: Temei Juridic
salvareSalvați FTU_1.3.3 pentru mai târziu
bibliografie-270418
Engl an I sem I.pdf
Separatia Puterilor -Curs 2013-2014
Licenta Diana Refacut
Organizarea Si Functionarea Parlamentului European (1)
Organizarea și funcționarea Parlamentului European sunt guvernate de Regulamentul său de procedură. Organele politice, comisiile, delegațiile și grupurile politice ghidează activitățile Parlamentului.
— Articolul 14 din TUE și articolele 223, 224, 226, 229, 231 și 232 din TFUE
— Regulamentul de procedură al Parlamentului European
În urma unei propuneri [1] înaintate de Parlament, Consiliul European a adoptat Decizia 2013/312/UE de stabilire a componenței Parlamentului European după alegerile din 2014. Prin urmare, Parlamentul European are acum 751 de deputați, repartizați între statele membre după cum urmează: Germania - 96, Franța - 74, Italia și Regatul Unit - 73, Spania - 54, Polonia - 51, România - 32, Țările de Jos - 26, Belgia, Grecia, Ungaria, Portugalia și Republica Cehă - 21, Suedia - 20, Austria - 18, Bulgaria - 17, Finlanda, Danemarca și Slovacia - 13, Croația, Irlanda și Lituania - 11, Letonia și Slovenia - 8, Cipru, Estonia, Luxemburg și Malta - 6.
Decizia 2013/312/UE aplică un „principiu al proporționalității descrescătoare”, așa cum se
prevede la articolul 14 alineatul (2) primul paragraf din TUE. Acest lucru înseamnă că cele 751 de locuri sunt alocate în funcție de mărimea populației statelor membre, dar că statele membre cu
o populație mai numeroasă acceptă să fie subreprezentate în favoarea unei reprezentări mai mari
a țărilor UE cu o populație mai redusă. Distribuția locurilor va fi revizuită din nou cu suficient timp înaintea alegerilor programate pentru 2019. În urma posibilei retrageri din UE a Regatului Unit, s-ar elibera 73 de locuri, reducându-se numărul total al deputaților din Parlament.
De fiecare dată după alegeri, Parlamentul se reunește de drept în prima zi de marți după expirarea unui termen de o lună de la sfârșitul perioadei electorale (Actul din 20 septembrie 1976 [2] ). De asemenea, în conformitate cu articolul 229 alineatul (1) din TFUE, Parlamentul se întrunește de plin drept, anual, în a doua zi de marți a lunii martie.
[1]Rezoluția Parlamentului European din 13 martie 2013 referitoare la componența Parlamentului European în
perspectiva alegerilor din 2014 [Texte adoptate, P7_TA(2013)0082]. [2]Actul din 20 septembrie 1976 privind alegerea reprezentanților în Adunare prin vot universal direct, JO L 278,
8.10.1976.
Fişe tehnice UE - 2018
Președintele Parlamentului (articolul 22 din Regulamentul de procedură) este ales dintre deputații din Parlament pentru un mandat de doi ani și jumătate, care poate fi reînnoit (articolul 19 din Regulamentul de procedură). Președintele reprezintă Parlamentul în relațiile externe și cu celelalte instituții ale UE. Președintele supraveghează dezbaterile în plen și se asigură că Regulamentul de procedură al Parlamentului este respectat. În deschiderea fiecărei reuniuni a Consiliului European, Președintele Parlamentului European prezintă punctul de vedere și preocupările instituției referitoare la punctele înscrise pe ordinea de zi și la alte subiecte. În urma adoptării de către Parlament a bugetului Uniunii Europene, Președintele îl semnează, acesta devenind astfel operațional. Președintele Parlamentului semnează, alături de Președintele Consiliului, toate actele legislative adoptate prin procedura legislativă ordinară. Președintele poate fi înlocuit de unul dintre cei 14 vicepreședinți (articolul 23 din Regulamentul de procedură).
B. Plenul
Plenul este stricto sensu Parlamentul European, iar reuniunile sale sunt prezidate de Președinte. Parlamentul se întrunește în fiecare lună (cu excepția lunii august) în sesiune plenară la Strasbourg, perioada de sesiune durând patru zile, de luni până joi. La Bruxelles au loc perioade de sesiune suplimentare. Perioada de sesiune se împarte în ședințe zilnice [articolul 145 alineatul (3) din Regulamentul de procedură]. Distribuția locurilor deputaților în hemiciclu se face în funcție de apartenența politică, de la stânga la dreapta, cu acordul președinților de grup. Președintele este cel care deschide ședința, uneori prin aducerea unui omagiu sau printr-un discurs pe o temă de actualitate. În îndeplinirea acestei sarcini, Președintele este asistat de 14 vicepreședinți, care pot prelua conducerea reuniunii. Pentru facilitarea cooperării dintre instituții în cadrul procesului de luare a deciziilor, la ședințe participă și Comisia Europeană și Consiliul Uniunii Europene. La cererea Parlamentului, reprezentanții celor două instituții pot fi invitați să facă declarații sau să își prezinte activitățile.
C. Organismele politice
Organismele politice ale Parlamentului sunt: Biroul (articolul 24 din Regulamentul de procedură - Președintele și cei 14 vicepreședinți), Conferința președinților (articolul 26 din Regulamentul de procedură - Președintele și președinții grupurilor politice), cei cinci chestori (articolul 28 din Regulamentul de procedură - responsabili pentru chestiunile administrative și financiare ale deputaților), Conferința președinților de comisie (articolul 29 din Regulamentul de procedură) și Conferința președinților de delegație (articolul 30 din Regulamentul de procedură). Durata mandatului Președintelui, al vicepreședinților și al chestorilor, precum și al președinților de comisie și de delegație este de doi ani și jumătate (articolul 19 din Regulamentul de procedură).
D. Comisii și delegații
Deputații sunt organizați în 20 de comisii, 2 subcomisii și 39 de delegații (delegații interparlamentare și delegații la comisii parlamentare mixte, comisii parlamentare de cooperare și adunări parlamentare multilaterale) [3] . Parlamentul trimite o delegație și la Adunarea Paritară înființată în baza acordului dintre statele din Africa, Caraibe și Pacific (ACP) și UE [4] .
[3]Numărul de deputați pentru fiecare comisie este prevăzut la punctul 1 din Decizia Parlamentului European din 2 iulie 2014 privind componența numerică a comisiilor [Texte adoptate, (P8_TA(2014)0001)]. [4]A se vedea articolul 17 din Acordul de la Cotonou, astfel cum a fost revizuit la Ouagadougou, la 22 iunie 2010.
Parlamentul poate înființa și comisii speciale (articolul 197 din Regulamentul de procedură) sau comisii de anchetă (articolul 226 din TFUE și articolul 198 din Regulamentul de procedură).
În temeiul articolului 204 din Regulamentul de procedură, fiecare comisie sau delegație își alege propriul birou, alcătuit dintr-un președinte și până la patru vicepreședinți.
E. Grupuri politice
Deputații nu sunt organizați în delegații naționale, ci, în funcție de afinitățile politice, în grupuri transnaționale. În temeiul Regulamentului de procedură, un grup politic trebuie să cuprindă deputați aleși din cel puțin un sfert dintre statele membre și să fie alcătuit din cel puțin 25 de deputați (articolul 32 din Regulamentul de procedură). Grupurile politice organizează reuniuni regulate în săptămâna care precedă perioada de sesiune și în săptămânile de sesiune, precum și seminarii pentru a stabili principiile de bază ale activității lor. Anumite grupuri politice corespund partidelor politice supranaționale care activează la nivelul UE.
F. Partide și fundații politice europene
Parlamentul European recomandă crearea unui mediu favorabil dezvoltării continue a partidelor
și fundațiilor politice europene, inclusiv adoptarea unei legislații-cadru. Articolul 224 din TFUE
prevede un temei juridic pentru adoptarea, în conformitate cu procedura legislativă ordinară,
a unui statut pentru partidele politice de la nivel european și a unor norme privind finanțarea
acestora. Majoritatea partidelor politice sunt înființate în baza Regulamentului (UE, Euratom) nr. 1141/2014 al Parlamentului European și al Consiliului din 22 octombrie 2014 privind statutul și finanțarea partidelor politice europene și a fundațiilor politice europene, care prevede, de asemenea, posibilitatea de finanțare a unor fundații politice care să sprijine partidele la care sunt afiliate prin activități educaționale și de cercetare.
Partidele europene existente în prezent sunt: Partidul Popular European (PPE), Partidul Socialiștilor Europeni (PSE), Alianța Liberalilor și Democraților pentru Europa (ALDE), Partidul Ecologist European (EGP), Alianța Conservatorilor și Reformiștilor Europeni (ACRE), Partidul Stângii Europene (EL), Europenii Uniți pentru Democrație (EUD), Partidul Democrat European (PDE), Alianța Liberă Europeană (ALE), Alianța Europeană pentru Libertate (AEL), Alianța Mișcărilor Naționale Europene (AEMN), Mișcarea Politică Creștină Europeană (ECPM) și Alianța pentru Democrație Directă în Europa (ADDE). Aceste partide supranaționale cooperează strâns cu grupurile politice corespunzătoare din cadrul Parlamentului European.
Printre cele mai importante fundații politice europene se numără: Centrul pentru Studii Europene „Wilfried Martens”, Fundația pentru Studii Progresive Europene, Forumul Liberal European, Fundația Ecologistă Europeană, Institutul Democraților Europeni, Transformă Europa și Noua Direcție – Fundația pentru Reformă în Europa.
G. Secretariatul Parlamentului
Secretariatul Parlamentului European este condus de Secretarul General, care este numit de Birou (articolul 222 din Regulamentul de procedură). Biroul hotărăște, de asemenea, componența și organizarea Secretariatului, care, în prezent, este alcătuit din 12 direcții generale și Serviciul Juridic. Secretariatul are misiunea de a coordona activitatea legislativă și de a organiza sesiunile plenare și reuniunile. De asemenea, acordă asistență tehnică și juridică, precum și consultanță de specialitate organelor parlamentare și deputaților din PE pentru a-i sprijini în exercitarea mandatelor lor. Secretariatul pune la dispoziție servicii de interpretare și traducere pentru toate reuniunile și documentele oficiale.
În temeiul tratatului, Parlamentul își organizează activitatea în mod independent. Acesta își adoptă Regulamentul de procedură cu majoritatea voturilor deputaților săi (articolul 232 din TFUE). Cu excepția cazului în care tratatele dispun altfel, Parlamentul hotărăște cu majoritatea voturilor exprimate (articolul 231 din TFUE). Acesta decide ordinea de zi pentru perioadele sale de sesiune, care sunt destinate în principal adoptării rapoartelor pregătite de comisiile sale, întrebărilor adresate Comisiei și Consiliului, dezbaterilor de actualitate și urgente, precum și declarațiilor președinției. Reuniunile comisiilor și ședințele plenare sunt publice și transmise pe internet.
SEDIUL ȘI LOCURILE DE DESFĂȘURARE A ACTIVITĂȚII
Începând cu 7 iulie 1981, Parlamentul a adoptat mai multe rezoluții referitoare la sediul său,
invitând guvernele statelor membre să respecte obligația care le revine în temeiul tratatelor de
a stabili un singur sediu pentru instituții. Întrucât acestea au continuat să nu pună în aplicare această măsură, Parlamentul a luat o serie de decizii privind organizarea sa și locurile de desfășurare a activității (Luxemburg, Strasbourg și Bruxelles). În cadrul Consiliului European de la Edinburgh din 11 și 12 decembrie 1992, guvernele statelor membre au încheiat un acord privind sediile instituțiilor, prin care se stabilea ca:
— Parlamentul să își aibă sediul la Strasbourg, unde să se organizeze cele 12 perioade de sesiune lunare, inclusiv sesiunea în care se adoptă Decizia referitoare la bugetul anual al UE;
— perioadele de sesiune suplimentare să se țină la Bruxelles;
— comisiile parlamentare să se reunească la Bruxelles;
— Secretariatul Parlamentului și departamentele care îi acordă asistență acestuia să rămână la Luxemburg.
Această decizie a fost criticată de Parlament. Cu toate acestea, Curtea de Justiție (hotărârea din 1 octombrie 1997 – C-345/95) a confirmat că sediul Parlamentului a fost stabilit în conformitate cu dispozițiile actuale ale articolului 341 din TFUE. Substanța Deciziei a fost inclusă în Tratatul de la Amsterdam, printr-un protocol anexat la tratate.
Deși a regretat aceste decizii, Parlamentul a fost obligat să își elaboreze calendarul anual în consecință, prin intermediul unei propuneri emise de Conferința președinților. În general, în decursul unui an, Parlamentul are 12 perioade de sesiune de patru zile la Strasbourg și șase perioade de sesiune de două zile la Bruxelles. Deputații din Parlamentul European au lansat numeroase inițiative pentru a evita reuniunile de la Strasbourg. De exemplu, pentru anul 2012,
a fost adoptat un calendar care includea două perioade de sesiune de două zile în aceeași
săptămână calendaristică din luna octombrie, la Strasbourg, ceea ce reducea durata totală a reuniunilor de la Strasbourg cu patru zile. Cu toate acestea, în urma unei plângeri înaintate de Franța, Curtea de Justiție a hotărât că, în vederea respectării Deciziilor adoptate, sunt necesare două perioade integrale de sesiune (cauza C-237/11).
În conformitate cu articolul 229 din TFUE, Parlamentul se poate întruni în perioade de sesiune extraordinare, la cererea majorității deputaților care îl compun, a Consiliului sau a Comisiei. La 18 decembrie 2006, Parlamentul a ținut pentru prima dată o ședință plenară suplimentară la Bruxelles, imediat după Consiliul European din 14 și 15 decembrie 2006. Această practică a monitorizării imediate a reuniunilor Consiliului European a fost consolidată de atunci.
La următoarea adresă de internet este disponibil un tabel care prezintă o imagine de ansamblu asupra grupurilor politice și a componenței acestora: http://www.europarl.europa.eu/meps/ro/ crosstable.html.
Mai multe de la Balan Eugen
Bibliografie Dgdri 31 Iulie
JD Operator Colectare Creante - APS Romania
Dr. Consumatorului 7 & 8
liselotte_kary